Amb dues aproximacions diferents per afavorir el covoiturage o mobilitat en vehicle privat compartit, Rennes i Nantes aspiren a integrar plenament en els seus esquemes de transport aquesta modalitat, que des de fa uns quants anys gaudeix a França d'una popularitat creixent.
D'ençà de la seva inauguració l'any 2002, l'única línia que actualment conforma el servei de metro de la ciutat bretona de Rennes no ha deixat d'augmentar en nombre d'usuaris.
Quasi dues dècades després, el sistema va camí de triplicar les xifres de passatgers inicials.
Tot i que des de 2005 funcionen quatre aparcaments de dissuasió (P+R), que permeten el fàcil transbordament a la línia de metro i que totalitzen prop de 1.550 places, actualment comencen a resultar insuficients.
Tots quatre (J. F. Kennedy i Villejean-Université, a l'extrem nord de la línia, i Henri Fréville i La Poterie, a l'extrem sud) solen estar quasi plens abans de les nou del matí en dies feiners.
En el cinquè aparcament de dissuasió de Rennes (Les Préales), connectat en aquest cas a la xarxa d'autobús i amb unes dues-centes cinquanta places, la situació és semblant.
Imatge de l'accés al P+R de l'estació de metro de la Poterie
Els aparcaments de dissuasió funcionen tots els dies des de les 5 h del matí, i tanquen els diumenges i festius.
Els vehicles no hi poden romandre durant la nit, cal abandonar l'aparcament abans de l'hora de tancament (1 h o 2 h de la nit, segons el dia de la setmana), i per poder sortir-ne cal que el conductor estigui en possessió d'un títol de transport de metro o de bus validat com a màxim una hora abans.
A l'entrada, en canvi, no hi ha cap mena de control –fins ara, com llegireu més avall.
L'operadora Keolis ha constatat que en la franja dels matins laborables el 93% dels usuaris d'aquests pàrquings hi arriben tot sols (enfront el 78% en la franja de tarda i el 40% els dissabtes).
En vista d'aquesta situació, el mes d'abril d'enguany es van començar a aplicar a la ciutat polítiques d'incentivació del cotxe compartit, en fase de proves: durant un parell de mesos, hi va haver als P+R places reservades en exclusiva, fins a les 9 h del matí, per als usuaris de vehicle privat compartit: a cadascun dels cinc aparcaments esmentats se n'hi van habilitat vint, que a més se situaven en les zones de més fàcil accés dels aparcaments.
Comprovada la utilitat de l'experiència, Rennes Métropole ha anat recentment més enllà, assajant mitjans de control per al bon ús de les places exclusives per a covoiturage, de les quals només se'n poden aprofitar vehicles on hi viatgin almenys dos passatgers, dels qui com a mínim un utilitzi la xarxa de transport públic.
L'encarregada d'implantar la tecnologia necessària és Engie Ineo, que va guanyar el concurs convocat per Rennes Métropole a aquest efecte.
El nou sistema de control s'està assajant a Les Préales, un aparcament de dissuasió de la xarxa urbana d'autobús.
Mitjançant un conjunt de càmeres intel·ligents situades a l'entrada d'aquest P+R es poden comptar els passatgers que ocupen un determinat vehicle.
Les càmeres disposen de tecnologia antireflectant que els permet funcionar correctament a pesar dels vidres dels automòbils.
D'altra banda, en cap cas es duu a terme enregistrament de les imatges, ni tampoc un reconeixement facial dels ocupants del vehicle en qüestió.
L'assaig de la tecnologia d'Engie Ineo a Les Préales finalitzarà als inicis de 2020, quan es començarà a provar el sistema a La Poterie, Henri Fréville, J. F. Kennedy i Villejean-Université.
Es preveu que per a final de 2020 la tecnologia de control funcionarà a tots els aparcaments assenyalats.
A Nantes (Loira Atlàntic) l'empresa explotadora del transport públic metropolità (Semitan) ha decidit d'incorporar el sistema de covoiturage dins l'esquema general de la mobilitat a la ciutat, en peu d'igualtat amb tots els altres mitjans públics: per tant, també hi aportarà diners, en forma de remuneració als conductors particulars que vulguin prestar servei de cotxe compartit.
Seguint l'exemple establert el mes de maig d'enguany per la regió de l' Illa de França, des de novembre de 2019 la ciutat de Nantes ofereix als conductors fins a 2 € per trajecte i passatger, comptant que els trajectes siguin d'almenys 2 km, per a un màxim de tres passatgers, i es realitzin en la seva totalitat dins dels vint-i-quatre municipis que integren l'aglomeració de Nantes.
A partir dels 20 km de trajecte, s'indemnitza el conductor amb 0,10 € per quilòmetre suplementari.
La indemnització serà per un màxim de dos trajectes al dia.
I en tot cas, s'estableix una remuneració màxima mensual per als prestadors del servei de covoiturage de 100 €.
Per a la implantació d'aquest nou esquema, anomenat Covoit'Tan, l'explotadora Semitan ha establert una col·laboració amb Klaxit, una empresa emergent francesa, l'aplicació mòbil de la qual serà el punt de trobada entre els conductors disposats a oferir el servei de covoiturage, sempre no professionals, i els potencials acompanyants.
Amb l'aplicació, el conductor pot programar i modificar els seus trajectes, esbrinar quins són els punts predefinits de recollida de viatgers ( hubs, que habitualment es troben a un màxim de deu minuts a peu del punt de partida del passatger) i, en cas d'imprevist, anul·lar el trajecte: el passatger té garantida la devolució dels seus diners.
L'aplicació també permet als viatgers de fer el seguiment del seu vehicle de covoiturage en temps real, així com reservar els trajectes amb l'antelació que desitgin.
A més, Klaxit disposa d'un sistema de puntuació i valoracions sobre els conductors.
Pel que fa a la tarifació, s'integra dins els títols i abonaments habituals (Libertan) de què disposen els usuaris de la xarxa de transport públic de Nantes.
Qui utilitzi el passi de viatges il·limitats no haurà de pagar cap mena de suplement per fer servir el nou esquema de covoiturage integrat, de manera que podrà combinar diversos mitjans de transport, inclòs el cotxe compartit, per a un únic desplaçament i amb tarifa plana.
Quadre amb les tarifes de l'esquema de cotxe compartit integrat en l'oferta de transport públic de Nantes; a notar, qui disposi de l'abonament il·limitat no ha de pagar res pel servei de cotxe compartit, tot sol o en combinació amb altres mitjans.
La tarifa de la fórmula a mida, segons consum real, d'1,51 € en la modalitat no bonificada, és la mateixa que per un autobús o un tramvia de Nantes (© Semitan)
Orientació a l'usuari, Tarificació integrada dels serveis, Mitigació, Serveis basats en la localització, Comunicació amb l'usuari, Models de finançament del transport públic, Tarificació variable de la mobilitat, Mecanismes col·laboratius, Dimensió social de la mobilitat